GLAVNI GRAD PODGORICA

GLAVNI ADMINISTRATOR

IZVJEŠTAJ

 O POSTUPANJU U UPRAVNIM STVARIMA IZ NADLEŽNOSTI GLAVNOG GRADA U 2020. GODINI

Podgorica, februar 2021. godine

UVOD

 Pravni osnov za pripremu ovog izvještaja, sadržan je u odredbi člana 77 stav 1 alineja 5 Zakona o lokalnoj samoupravi ("Službeni list CG", br. 2/18, 34/19 i 38/20), kojim je propisano da glavni administrator priprema godišnji izvještaj o postupanju u upravnim stvarima iz nadležnosti opštine i članu 119 st.1 tač.5 Statuta Glavnog grada (“Službeni list CG-opštinski propisi”, br.8/19), kojim je propisano da glavni administrator priprema godišnji izvještaj o postupanju u upravnim stvarima.

Izvještaj o postupanju u upravnim stvarima kod Glavnog grada za 2020. godinu, sačinjen je u skladu sa Programom rada Skupštine Glavnog grada za 2021. godinu.

 Cilj Izvještaja je da prikaže ostvarivanje funkcije Glavnog grada, kroz način, kvalitet i obim upravnog rješavanja, posebno sa stanovišta zakonitosti, efikasnosti i ekonomičnosti postupka.

 U izvještaju su prikazani rezultati primjene propisa u ostvarivanju i zaštiti prava i pravnih interesa fizičkih i pravnih lica i drugih strana u postupcima pred organima uprave i zaštita javnog interesa, ostvareni kroz vođenje upravnog postupka, donošenje i izvršavanje rješenja i drugih pojedinačih akata, preduzimanje upravnih mjera i radnji, praćenje njihovog izvršenja, davanje obavještenja, davanje stručnih uputstava, instrukcija za rad i ukazivanje stručne pomoći, u skladu sa pozitivnopravnim propisima.

Izvještaj sadrži zbirne i pojedinačne podatke o upravnom postupanju, koje su dostavili organi uprave i službe Glavnog grada u čijoj je nadležnosti rješavanje upravnih stvari. Podaci su obrađeni tekstualno i tabelarno na obrascima koji su sastavni dio ovog izvještaja.

**I OPŠTI PREGLED STANJA RJEŠAVANJA UPRAVNIH STVARI**

 Upravno rješavanje o pravima, obavezama i pravnim interesima fizičkih i pravnih lica, kao i postupak zaštite prava stranaka i zaštite javnog interesa ostvaruje se primjenom odredbi Zakona o upravnom postupku („Službeni list CG“ br. 56/14, 20/15, 40/16 i 37/17).

Sumiranjem dostavljenih podataka utvrđeno je da je tokom 2020. godine kod Glavnog grada u radu bilo **222.816** upravnih predmeta. Podaci su prikazani tekstualno i tabelarno u skladu sa Pravilnikom o sadržaju godišnjeg izvještaja o postupanju u upravnim stvarima i bližem sadržaju i načinu vođenja evidencije o postupanju u upravnim stvarima („Službeni list CG“, broj 82/17).

U izvještajnom periodu po službenoj dužnosti pokrenuto je **157.486** prvostepenih upravnih postupaka. Po zahtjevu stranke pokrenuto je **17.368** prvostepena upravna postupka. U izvještajnom periodu riješeno je ukupno **130.027** upravnih predmeta. Napominjemo da je broj neriješenih predmeta iz nadležnosti Sekretarijata za planiranje prostora i održivi razvoj uslovljen podnijetim zahtjevima za legalizaciju bespravnih objekata (u 2021. godinu prenosi se 12.348 zahtjeva po ovim predmetima, koji su ostali neriješeni jer umnogome zavise od donošenja Plana generalne regulacije Crne Gore), kao i iz nadležnosti Uprave lokalnih javnih prihoda zbog problema sa uručivanjem rješenja, a na šta je ukazano u izvještajima tih organa kao i u zaključku ovog izvještaja.

Ako se isti izuzmu, procenat riješenih upravnih predmeta u izvještajnom periodu iznosi **91%**.

**II RJEŠAVANJE UPRAVNIH PREDMETA U ORGANIMA UPRAVE I SLUŽBAMA GLAVNOG GRADA KOD KOJIH SE VODI UPRAVNI POSTUPAK**

**SEKRETARIJAT ZA LOKALNU SAMOUPRAVU**

U Sekretarijatu za lokalnu samoupravu je u izvještajnom periodu vođeno ukupno 658 upravnih postupaka, od kojih je 317 po zahtjevu stranke, a po službenoj dužnosti 341. Od ukupnog broja upravnih postupaka 654 je iz osnova službeničko – namješteničkih odnosa (ocjenjivanje rada, godišnji odmor, plaćeno odsustvo, raspoređivanje službenika i sl.) i 4 iz oblasti slobodnog pristupa informacijama.

Od ukupnog broja postupaka u oblasti službeničko namješteničkih odnosa, 313 su po zahtjevu stranke, a 341 po službenoj dužnosti, sa sljedećom strukturom: raspoređivanje – 51, utvrđivanje zarade – 51, plaćeno odsustvo – 3, novčana pomoć zbog smrti člana uže porodice – 2, izbor kandidata – 2, zasnivanje radnog odnosa na određeno vrijeme – 2, zasnivanje radnog odnosa na neodređeno vrijeme – 1, utvrđivanje ocjene rada zaposlenih za 2020. godinu – 57, korišćenje godišnjeg odmora – 106, varijabilni dio zarade – 22, prestanak radnog odnosa – 3, priznanje prava na otpremninu – 1, prijava na oglas/konkurs – 209, obrazovanje komisija – 76 i utvrđivanje naknade za rad u komisiji – 72.

Na upravne postupke u oblasti službeničko-namješteničkih odnosa izjavljeno je 7 žalbi. Komisija za žalbe Crne Gore je svih 7 žalbi odbila.

U 2020. godini, 8 (osam) službenika Sekretarijata za lokalnu samoupravu pohađalo je 4 (četiri) obuke. Napominjemo da je obuku na temu „Zakon o upravnom postupku“ pohađalo 4 (četiri) službenika ovog organa lokalne uprave. Realizacijom kadrovskog plana za 2021. godinu, očekujemo još veću efikasnost i kvalitet u radu Sekretarijata za lokalnu samoupravu.

 Vođen je jedan postupak po prigovoru na upravnu aktivnost, u kojem je Sekretarijat rješenjem odbio prigovor.

 Postupci u oblasti slobodnog pristupa informacijama pokrenuti su po zahtjevu stranke i to ukupno-4 (četiri). U tim postupcima donijeto je 3 (tri) rješenja od kojih 1(jedno) kojim se zahtjev usvaja i 2 (dva) kojim se zahtjev djelimično usvaja, kao i jedno obavještenje o prosljeđivanju na nadležnost. Sva rješenja/obavještenja donijeta su u zakonom propisanom roku i na ista nije bilo izjavljenih žalbi.

 U oblasti saradnje i partnerstva sa NVO sprovedena su 2 postupka po prijavama nevladinih organizacija. U navedenim postupcima donijeta su rješenja kojim se utvrđuje jedinstvena lista nevladinih organizacija koje ispunjavaju uslove za saradnju i rješenja kojim se utvrđuje jedinstvena lista kandidata koji ispunjavaju uslove za partnerstvo. Na navedena rješenja nije bilo izjavljenih žalbi.

Po zahtjevu zaposlenih izdato je 93 uvjerenja o dužini radnog staža. Takođe, izvršeno je 47.844 ovjera potpisa, prepisa i rukopisa, 6.249 izvoda iz registra vjenčanih i 269 internacionalnih izvoda*.*

 Ističemo da je procenat riješenih upravnih predmeta u Sekretarijatu za lokalnu samoupravu u 2020. godini – 98,4%, da je u roku riješeno 97,5% upravnih predmeta, dok je broj upravnih predmeta riješenih po isteku roka 0,9%. Broj neriješenih predmeta sa podatkom o broju neriješenih predmeta iz prethodne godine u procentu iznosi 1,6%, i isti se odnosi na postupke koji su započeti krajem decembra 2020. godine i biće riješeni u zakonom propisanom roku.

**SEKRETARIJAT ZA FINANSIJE**

U Sekretarijatu za finansije je u izvještajnom periodu vođeno ukupno 112 upravnih postupaka, od kojih je 24 po zahtjevu stranke, a po službenoj dužnosti 88. Od ukupnog broja upravnih postupaka 99 je iz osnova službeničko – namješteničkih odnosa (ocjenjivanje rada, godišnji odmor, plaćeno odsustvo, raspoređivanje službenika i sl.) i 13 iz oblasti slobodnog pristupa informacijama.

U oblasti službeničko namješteničkih odnosa, od ukupnog broja postupaka, 24 su po zahtjevu stranke, a 76 po službenoj dužnosti, sa sljedećom strukturom: raspoređivanje – 14, utvrđivanje zarade – 14, plaćeno odsustvo – 2, novčana pomoć zbog smrti člana uže porodice –1, izbor kandidata – 1, zasnivanje radnog odnosa na neodređeno vrijeme –1, utvrđivanje ocjene rada zaposlenih za 2020. godinu – 14, korišćenje godišnjeg odmora – 13, varijabilni dio zarade – 24, prestanak radnog odnosa – 4, priznanje prava na otpremninu – 4, prijava na oglas/konkurs – 4 i utvrđivanje naknade za rad u komisiji – 3.

 Postupci u oblasti slobodnog pristupa informacijama pokrenuti su po zahtjevu stranke i to ukupno -13 (trinaest). U tim postupcima donijeto je 13 rješenja, od kojih 11 kojim se zahtjev usvaja, 1 kojim se zahtjev odbija kao neosnovan i 1 zahtjev je proslijeđen.

 Sva rješenja su donijeta u zakonom propisanom roku i na jedno je izjavljena žalba.

Rješavanjem u zakonom propisanim rokovima, objavljivanjem na internet stranici rješenja/obavještenja kojima je odlučeno po zahtjevima za slobodan pristup informacijama i dostavljanjem u elektronsku aplikaciju, objavljivanjem na internet stranici vodiča za slobodan pristup informacijama, ovaj organ je u rješavanju upravnih stvari iz svog djelokruga obezbijedio ostvarivanje načela efikasnosti i zakonitosti.

Ostvarivanje funkcije upravnog rješavanja, posebno sa stanovišta zakonitosti i ažurnosti organa može se ocijeniti kao dobro, a kroz bolju organizaciju poslova i intenziviranjem saradnje sa organima koji učestvuju u postupku, postignuta je značajna efikasnost u ostvarenju funkcije upravnog rješavanja.

**SEKRETARIJAT ZA PLANIRANJE PROSTORA I ODRŽIVI RAZVOJ**

U toku 2020. godine, podnijeto je 574 zahtjeva, dok je iz prethodnih godina prenijeto 12.615 zahtjeva, što ukupno iznosi 13.189 zahtjeva.

Riješeno je 841 zahtjeva, uključujući i predmete iz prethodnih godina, od čega je: usvojeno- 516 zahtjeva; odbijeno- 243 zahtjeva i obustavljeno- 82 zahtjeva. Na odluke u navedenim predmetima izjavljene su ukupno 23 žalbe.

U 2021. godinu prenosi se 12.348 zahtjeva po predmetima upravnog postupka, koji su ostali neriješeni, uglavnom vezani za postupke koji se odnose na legalizaciju bespravnih objekata, koji umnogome zavise od donošenja Plana generalne regulacije Crne Gore.

Predmeti rješavani u 2020. godini, u upravnom postupku su sljedeći:

* Za izgradnju i rekonstrukciju stambeno-poslovnih, poslovnih i stambenih objekata: odbijena su 2 zahtjeva za izdavanje građevinske dozvole, postupci pokrenuti po Zakonu o uređenju prostora i izgradnji objekata ("Službeni list CG", br. 51/08, 34/11, 35/13 i 33/14). Ostalo je neriješeno 5 predmeta iz prethodnog perioda;
* Za izdavanje upotrebnih dozvola*:* riješeno -45; usvojeno -33; odbijeno -12 i neriješeno -33;
* Za pretvaranje stambenog prostora u poslovni prostor*:* riješeno – 24; usvojeno -11; odbijeno -11; obustavljeno – 2 i neriješeno -13;
* Za pomoćne objekte*:* riješeno -27; usvojeno -7; odbijeno -12; obustavljeno -8 i neriješeno -8;
* Odobrenje za građenje objekata od opšteg interesa*:* riješeno -24; usvojeno -21; odbijeno -1; obustavljeno -2 i neriješeno -5;

U izvještajnom periodu rješavani su predmeti vezani za legalizaciju bespravnih objekata, prenijeti iz 2018. godine, kao i 109 zahtjeva podnijetih u izvještajnom periodu, od čega je: riješeno -373; usvojeno -153; odbijeno -185 i obustavljeno -35:

- Neriješeno- 12,248 \*(podatak se, uglavnom, odnosi na zahtjeve u kojima su donijeta rješenja o prekidu postupaka do donošenja Plana generalne regulacije i/ili zatražena dopuna dokumentacije);

*-* Za obračun naknade za komunalno opremanje građevinskog zemljišta*:* riješeno -251*;* usvojeno -214;odbijeno -5*;* obustavljeno -32 *i*  neriješeno -29;

- Za slobodan pristup informacijama*:* riješeno -36; usvojeno -26; odbijeno -9; obustavljeno -1 i neriješeno -1.

Legalizacija bespravnih objekata *-* Nakon donošenja Zakona o izmjenama i dopunama Zakona o planiranju prostora i izgradnji objekata iz avgusta 2020. godine, podnijeto je 109 zahtjeva u novom roku za legalizaciju bespravnih objekata.

U 2020. godini struktura obrađenih predmeta je sljedeća: upućeno je 4.000 obavještenja za stranku za dopunu dokumentacije (za kopiju plana i list nepokretnosti), 1.279 (obavještenja za stranku za dopunu dokumentacije po novom Zakonu), 337 zahtjeva je upućeno Agenciji za izgradnju i razvoj Podgorice na dalji postupak, 952 rješenja o prekidu postupka, 20 rješenja o naknadi za urbanu sanaciju (saglasno izmjenama Zakona i novoj Odluci), 153 rješenja o legalizaciji, 185 odbijenih zahtjeva i 35 obustavljenih postupaka.

U skladu sa odredbama Zakona o procjeni uticaja na životnu sredinu, sprovedeno je 56 upravnih postupaka, uključujući 2 predmeta koji su prenijeti iz prethodne godine. Usljed zahtjevanog vremenskog okvira i prirode postupaka, 4 procedure procjene uticaja prenijete su u narednu godinu.

Kada su u pitanju ostali predmeti podnijeto je: 570 zahtjeva za izdavanje urbanističko-tehničkih uslova i 30 zahtjeva za izdavanje uvjerenja.

Kada je u pitanju trajanje postupka može se ocijeniti da su zahtjevi stranaka rješavani u zakonom propisanom roku, a broj prekoračenja je bio iz razloga složenosti upravnih postupaka u kojima se službeno prikupljaju podaci drugih organa i ustanova. Takođe, napominjemo da je na internet stranici Glavnog grada formiran podsajt ovog Sekretarijata na kojem se ažurno objavljuju sva donijeta akta i rješenja, a sve u skladu sa zakonskom regulativom.

**SEKRETARIJAT ZA KOMUNALNE POSLOVE**

Sekretarijat za komunalne poslove u izvještajnom periodu primio je na rješavanje ukupno 2.444 upravih predmeta pokrenutih po zahtjevu stranke iz komunalne i stambene oblasti, a uključujući i prenijete iz 2019.godine- 108 zahtjeva, kod ovog organa u izvještajnom periodu rješavano je iz naznačenih oblasti ukupno 2.552 zahtjeva.

U komunalnoj oblasti, Sekretarijat je u 2020.godini, primio 2.434 zahtjeva (iz predhodnog perioda ostalo je neriješeno 106 zahtjeva), tako da je rješavano ukupno 2.540 zahtjeva. Riješeno je 2422 zahtjeva i to: usvojeno 2181, odbijeno 232 zahtjeva, obustavljeno 9, a za 118 zahtjeva postupak za rješavanje je u toku, a zakonom propisani rok za rješavanje nije protekao.

Zahtjevi iz komunalne oblasti odnosili su se na izdavanje odobrenja, odnosno od donošenja Programa privremenih objekata, na izdavanje urbanističko tehničkih uslova za postavljanje montažnih objekata - tipa kiosk, zatvorene bašte kao samostalnog privremenog objekata, manjih sportskih objekata, zatvorene bašte u sastavu ugostiteljskog objekta,privremenih objekata za potrebe komunalne infrastrukture,reklamno - oglasnih panoa, tendi i objekata koji se mogu izmještati sa jednog mjesta na drugo i to: ljetnja bašta; slobodno-stojeća i zidna vitrina; izložbena polica;kioska u sklopu autobuskog stajališta; pokretne tezge; pult za izlaganje i prodaju knjiga, časopisa, drugih publikacija; posebno vozilo koje ima proizvođački atest za obavljanje djelatnosti; objekti za izvođenje zabavnih programa i drugi slični objekti, kao odobrenja za postavljanje urbanog mobilijara, numeracija novootvorenih ulaza na stambene poslovnim objektima, prekopima zemljanih površina i sl.

Najveći broj neriješenih zahtjeva na kraju izvještajnog perioda, iz komunalne oblasti, odnosi se na zahtjeve koji su podnijeti krajem izvještajnog perioda, kao i nepotpune zahtjeve, za koje je sekretarijat zatražio dopunu dokumentacije, ili je pak po službenoj dužnosti zahtjevao od nadležnih organa ili javnih službi dostavljanje neophodnog dokaza u cilju priznavanja traženog prava, tako da će isti biti rješavani tokom I kvartala 2021. godine.

 Na upravne predmete pokrenute po zahtjevu stranke iz komunalne oblasti, u 2020. godini, kod ovog organa uloženo je 13 žalbi, koje su dopuštene, blagovremene i podnijete od ovlašćenog lica i koje su proslijeđene drugostepenom organu - glavnom administratoru na dalje postupanje.

 Izstambene oblasti u 2020. godini, podnijeto je 10 zahtjeva za rješavanje (iz prethodnog perioda ostala su neriješena 2 zahtjeva), tako da je rješavano ukupno 12 zahtjeva.

 Riješeno je 8 zahtjeva, na način što je 4 zahtjeva usvojeno, 3 zahtjeva je odbijeno, 1 postupak je obustavljen, a po 4 zahtjeva postupak za rješavanje je u toku, a zakonom propisani rok za rješavanje nije protekao.

 Na upravne predmete pokrenute po zahtjevu stranke iz stambene oblasti, u 2020. godini, kod ovog organa uloženo je 5 žalbi, koje su dopuštene, blagovremene i podnijete od ovlašćenog lica, i u utvrdjenom roku dostavljene organu nadležnom za rješavanje po žalbi.

 Sprovedena su dva administrativna izvršenja rješenja o iseljenju bespravno useljenih lica iz stambenih ili poslovnih prostorija.

Radi ostvarivanja prava gradjana iz iz komunalne i stambene oblasti, po zahtjevima stranaka, od 2.552 zahtjeva, riješeno je 2.430 zahtjeva u zakonom predvidjenom roku za njihovo rješavanje, dok za 122 zahtjeva postupak za rješavanje je u toku, a propisani rok za rješavanje nije istekao, iz razloga podnošenja zahtjeva krajem izvještajnog perioda, potrebe dopune dokumentacije neophodne za postupak odlučivanja po podnijetim zahtjevima i isti će biti riješavani tokom I kvartala 2021. godine.

Ovaj organ je u izvještajnom periodu, postupajući po pravnim ljekovima na prvostepena akta javnih službi kojima je je povjereno obavljanje komunalnih djelatnosti i nad kojima Sekretarijat vrši upravni nadzor i po prigovorima korisnika komunalnih usluga u skladu sa Zakonom o komunalnim djelatnostima rješavao po 186 žalbi i 111 prigovora.

U izvještajnom periodu, Sekretarijat je imao kadrovskih problema zbog manjka službenika koji je proistekao, jednim dijelom zbog sporazumnog prestanka radnog odnosa zbog odlaska u starosnu penziju, a čija se radna mjesta zbog trajanja procedure angažovanja novih službenika nijesu mogla blagovremeno popuniti. Takođe, problem je nastajao i kod odsustva službenika zbog privremene spriječenosti za rad. Naravno, kao i u cijelom sistemu, problem je nastajao zbog korišćenja prava na odsustvo službenika zbog epidemije koronavirusa. U izvještajnom periodu, šest službenika pohađalo je obuku, u dijelu primjene Zakona o upravnom postupku.

Saglasno Uputstvu o postupanju organa uprave Glavnog grada sa strankama, vršenje poslova iz djelokruga Sekretarijata je organizovano na način kojim se strankama omogućava da što lakše i u najkraćem postupku ostvare svoja prava. Pored ograničenja i zabrana uvedenih zbog epidemije koronavirusom, strankama je neprekidno omogućena komunikacija sa ovim organom, bilo putem šalter službe, mailom ili telefonski.

 Uzimajući u obzir sve navedene pokazatelje, može se konstatovati da je izvršavanje funkcije upravnog rješavanja za ostvarivanje prava gradjana iz komunalne i stambene oblasti, kod ovog organa u izvještajnom periodu 2020.godine, bilo uspješno i na zadovoljavajućem nivou.

**SEKRETARIJAT ZA SAOBRAĆAJ**

Sekretarijat za saobraćaj u izvještajnom periodu, primio je 1.988 zahtjeva. Riješeno je 1.975 zahtjeva na način što je: usvojeno 1.665 zahtjeva, odbijeno 189 zahtjeva, 121 postupka su obustavljena i izdao 161 uvjerenje o činjenicama o kojima se vodi službena evidencija odnosno 264 uvjerenja o činjenicama o kojima se ne vodi službena evidencija.

Najveći broj podnijetih zahtjeva odnosi se na izdavanje odobrenja za rezervaciju parking mjesta, izdavanje odobrenja za rezervaciju parking mjesta za lica sa invaliditetom, na odobrenja kojima se izdaje znak pristupačnosti za lica sa invaliditetom, izvođenje radova prekopa javnih saobraćajnih površina, zatvaranje saobraćaja, zauzimanje dijela javnih saobraćajnih površina radi izvođenja radova na pojedinim objektima, izdavanje odobrenja za potpunu ili djelimičnu zabranu saobraćaja za vrijeme izvođenja radova na javnim saobraćajnim površinama, izdavanje odobrenja za kretanje motornih vozila u zabranjenim zonama, izdavanje saglasnosti za priključak prilaznog puta na opštinski put, priključka i ukrštanja nekategorisanog puta na opštinski put, izdavanje licenci i izvoda licenci za auto – taksi prevoz, izdavanje uvjerenja za auto – taksi prevoz, izdavanje odobrenja za prevoz za sopstvene potrebe, izdavanje odobrenja za posebni linijski prevoz putnika i slično.

Na upravne predmete pokrenute po zahtjevu stranaka u 2020. godini, kod ovog organa izjavljeno je 6 žalbi koje su dopuštene, blagovremene i podnijete od ovlašćenog lica. Žalbe su dostavljene glavnom administratoru kao drugostepenom organu, na dalje postupanje.

Saglasno Uputstvu o postupanju organa uprave Glavnog grada sa strankama, vršenje poslova iz djelokruga Sekretarijata organizovano je na način kojim se strankama omogućava da što lakše i u najkraćem postupku ostvare svoja prava.

Radi ostvarivanja prava građana, riješeno je 1.975 zahtjeva u zakonom predviđenom roku, dok je za 13 zahtjeva postupak za rješavanje u toku, a propisani rok za rješavanje nije istekao, iz razloga podnošenja zahtjeva krajem izvještajnog perioda, potrebe dopune dokumentacije neophodne za postupak odlučivanja po podnijetim zahtjevima i isti će biti rješavani u zakonom predviđenom roku.

Podzakonski akti koje ovaj Sekretarijat primjenjuje u postupku rada iz svog djelokruga, u saglasnosti su sa rješenjima iz Zakona o upravnom postupku.

Uzimajući u obzir navedeno, može se utvrditi da je izvršenje funkcije upravnog rješavanja za ostvarivanje prava građana ovog organa u izvještajnom periodu, bilo uspješno i na zadovoljavajućem nivou.

**SEKRETARIJAT ZA PREDUZETNIŠTVO**

 Za rješavanje u prvostepenom upravnom postupku, u periodu 01. januar - 31. decembar 2020. godine, iz oblasti turizma, ugostiteljstva, preduzetništva, poljoprivrede i pristupa informacijama primljeno je 836 zahtjeva, što sa prenijetih 45 zahtjeva iz 2019. godine iznosi ukupno 881 zahtjev. Od ukupno primljenog i prenijetog broja zahtjeva usvojeno je 711. Postupak je obustavljen po 125 zahtjeva, kada je stranka izjavila da odustaje od zahtjeva. Odbijeno je 23 zahtjeva.

 Na kraju izvještajnog perioda ostalo je neriješeno 22 zahtjeva, koji su primljeni, uglavnom, krajem godine i zbog nekompletne dokumentacije, postupak njihovog rješavanja je prenijet u 2021. godinu.

 Zahtjevi primljeni u izvještajnom periodu, odnosili su se na: **ugostiteljstvo 360 (odobrenja, produženja, promjene); pružanje usluga rent-a cara 64 (produženja, promjene ) izdavanje soba u domaćinstvu 75; ostale turističke usluge 3; produženo radno vrijeme 131; kategorizaciju ugostiteljskih objekata 27; prestanak obavljanja djelatnosti 125; slobodan pristup informacijama 26; prenamjenu poljoprivrednog zemljišta 17;vodni uslovi, vodne saglasnosti i vodne dozvole 8.**

 U toku vođenja upravnog postupka za izdavanje odobrenja za obavljanje ugostiteljske i turističke djelatnosti i kategorizacije objekata, izvršeno je oko 450 izlazaka na lice mjesta ovlašćenih službenika.

 Izdato je 94 uvjerenja o podacima iz evidencija, dok je 35 uvjerenja izdato shodno posebnim zakonima kojima je dato ovlašćenje da ovaj organ vodi postupak (potvrda o obavljanju poljoprivredne proizvodnje) u svrhu stavljanja poljoprivrednih proizvoda u promet ili osiguranja po osnovu poljoprivrede, što ukupno iznosi 129 uvjerenja. Vođeno je 70 postupaka po službenoj dužnosti i donijeta pozitivna rješenja.

 U izvještajnom periodu podnešene su 4 žalbe, u postupku odlučivanja iz oblasti ugostiteljstva i produženog radnog vremena, od čega su 2 obustavljene nakon što je stranka odustala od žalbe, 1 usvojena i zamijenjeno rješenje prvostepenog organa, a 1 žalba je odbijena rješenjem drugostepenog organa. Takodje su izjavljene 3 žalbe Komisiji za žalbe Vlade Crne Gore iz oblasti radnih odnosa, koje su odbijene od strane drugostepenog organa.

 Podnijete prijave trgovine, se obrađuju u svrhu evidentiranja podataka u Registar prijava trgovine. Kopije prijava trgovine sa promjenama ovom organu dostavlja, po službenoj dužnosti Tržišna inspekcija. Po tom osnovu, u izvještajnom periodu evidentirano je ukupno 870 prijava, koje obuhvataju i promjene prijava trgovine.

 U izvještajnom periodu primljeno je ukupno 266 prijava zanatlija i izdato isto toliko potvrda. Ovjereno je 121 knjiga prigovora i 16 knjiga popisa gostiju.

 Izdavanje rješenja za obavljanje djelatnosti u radnom vremenu dužem od propisanog, je u skladu sa odredbama Odluke o radnom vremenu, gdje se po službenoj dužnosti pribavljaju saglasnosti od nadležnih organa. I dalje je prisutan problem koji se javlja u dobijanju saglasnosti, odnosno odgovora od službi koje daju traženu saglasnost, a koja je neophodna za izdavanje rješenja. Ovo komplikuje izdavanje rješenja za obavljanje djelatnosti u produženom radnom vremenu i utiče na efikasnost rada Sekretarijata u ovom dijelu.

Ostvarivanje funkcije upravnog rješavanja, sa stanovišta zakonitosti i ažurnosti organa može se ocijeniti kao dobro, a boljom organizacijom poslova, korišćenjem službenih evidencija, intenziviranjem saradnje sa organima koji učestvuju u postupku,izradom neophodnih obrazaca prilagodjenih potrebama ostvarenja prava građana, postiže se značajna efikasnost u ostvarenju funkcije upravnog rješavanja iz djelokruga Sekretarijata.

**SEKRETARIJAT ZA SOCIJALNO STARANJE**

U Sekretarijatu za socijalno staranje, predmeti rješavani u izvještajnom periodu u upravnom postupku su sljedeći:

Ukupno je primljeno 77 zahtjeva stranaka, iz prethodnog perioda prenešen 1 zahtjev; u propisanom roku je riješeno 70 zahtjeva, 4 riješeno van roka, 3 odbijena, 71 usvojen, 3 zahtjeva nijesu riješena.Razlozi za rješavanje zahtjeva van propisanog roka su čekanje nalaza i mišljenja nadležne ljekarske komisije;

Zaštita ličnih podataka i slobodan pristup informacijama: primljeno -4 zahtjeva, 3 usvojena, 1 odbijen;

Radni odnosi: primljen 1 zahtjev; odbijen u roku; godišnji odmori - primljeno 18 zahtjeva, svi usvojeni u roku; plaćena odsustva - primljeno 3 zahtjeva, svi usvojeni u roku;

Zaštita odraslih: pomoć u kući starim licima - primljeno 19 zahtjeva, svi usvojeni u roku;

Boračko-invalidska zaštita: porodična invalidnina - primljeno 7 zahtjeva, svi usvojeni u roku; pogrebni troškovi - primljeno 13 zahtjeva, svi usvojeni u roku; pravo na zdravstvenu zaštitu - primljen 1 zahtjev, usvojen u roku; ratni vojni invalidi - povećanje procenta – primljeno 2 zahtjeva, 1usvojen van roka, 1 nije riješen;civilna invalidnina- povećanje procenta – primljen 1 zahtjev, 1 zahtjev iz prethodnog perioda, 1 odbijen van roka, 1 nije riješen; porodični dodatak – primljen 1 zahtjev, usvojen u roku; materijalno obezbjeđenje - primljeno 5 zahtjeva, 4 usvojena, 3 u roku, 1 van roka, 1 nije riješen, propisani rok istekao; povlašćena vožnja - primljen 1 zahtjev, usvojen u roku;

 Rješavano je u 138 predmeta, po službenoj dužnosti, od čega je: iz oblasti radnih odnosa 101 predmet; novčane i druge društvene pomoći (renta za nastradale na visećem mostu) 12 predmeta; zaštita odraslih, 17 predmeta ; boračko invalidska zaštita 8 predmeta, 6 donijetih rješenja, 1 postupak obustavljen, 1 nije riješen.

 Izdato je 247 uvjerenja o činjenicama o kojima se vodi službena evidencija.

 Uloženo 5 žalbi, 3 žalbe su odbijene od strane Sekretarijata, dvije žalbe su proslijeđene drugostepenom organu, 1 odbijena i 1 odbačena.

 Ostvarivanje funkcije upravnog rješavanja, posebno sa stanovišta zakonitosti i ažurnosti organa može se ocijeniti kao dobro, a kroz bolju organizaciju poslova, korišćenjem službenih evidencija, intenziviranjem saradnje sa organima koji učestvuju u postupku, izradom neophodnih obrazaca prilagođenih potrebama ostvarenja prava građana, postignuta je značajna efikasnost u ostvarenju funkcije upravnog rješavanja iz nadležnosti Sekretarijata.

**SEKRETARIJAT ZA KULTURU I SPORT**

U izvještajnom periodu, vođeno je ukupno 271 upravni postupak (225 po zahtjevu stranke a 46 po službenoj dužnosti), od čega je 204 postupaka iz 2020. godine, kao i 67 postupaka započetih u 2019. godini za koje je nastavljeno postupanje.

Od ukupnog broja postupaka u zakonskom roku završen je 201 postupak a u 70 postuka je nastavljeno postupanje u 2021. godini.

Strukturu upravnih postupaka po zahtjevu stranke čini: 184 postupaka za usmjeravanje djece sa  posebnim potrebama u odgovarajući obrazovni program   od čega je u zakonskom roku završeno 114 postupka, na način što je 104 zahtjeva stranke usvojeno, 3 zahtjeva odbijena kao neosnovana, a 7 zahtjeva je obustavljeno na zahtjev stranke; 1 postupak za slobodan pristup informacijama i po istom je u zakonskom roku donijeto rješenje kojim se djelimično usvaja zahtjev i odobrava pristup informacijama i 40 postupaka po zahtjevu stranke iz oblasti službeničko namješteničkih odnosa;

Na upravne predmete kod ovog organa u izvještajnom periodu izjavljena je jedna žalba na rješenje za slobodan pristup informacijama, koja je proslijeđena nadležnom drugostepenom organu.

U izvještajnom periodu Sekretarijat je okončao ukupno 46 postupaka po službenoj dužnosti iz oblasti službeno namješteničkih odnosa.

U 70 postupaka za usmjeravanje djece sa  posebnim potrebama u odgovarajući obrazovni program nastavljeno je postupanje u 2021. godini iz razloga što je postupak usmjeravanja djece sa posebnim obrazovnim potrebama postupak koji, po prirodi stvari, traje zbog neophodne opservacije djeteta, koja je multisektorskog karaktera, kao i od niza faktora (zdravstvenog stanja djeteta, dostupnosti i socijalne strukture porodice, njihove dostupnosti za komunikaciju, dostavljenih izvještaja od socijalnih, zdravstvenih, obrazovnih institucija i sl.), što utiče na kompletiranja propisane dokumentacije od strane podnosioca zahtjeva, državnih organa i Komisije za usmjeravanje djece sa posebnim obrazovnim potrebama, i znatno usložnjava realizaciju upravne stvari.

**UPRAVA LOKALNIH JAVNIH PRIHODA**

Uprava lokalnih javnih prihoda je na osnovu Zakona o finansiranju lokalne samouprave, u toku 2020.godine, preduzela aktivnosti na izvršavanju poslova utvrđivanja, naplate i kontrole lokalnih javnih prihoda – poreza, naknada i taksa.

U toku 2020. godine Uprava je donijela ukupno 142.686 rješenja, od čega je 107.428 uručeno i to po osnovu: 1. poreza na nepokretnosti - 102.538; 2. naknade za korišćenje opštinskih puteva- 3.438; 3. lokalne komunalne takse - 1.452.Pokrenuto je 8.455 postupaka prinudne naplate obaveze po osnovu poreza, prireza, taksi i naknada. U istom periodu, radi ostvarivanja prava pred drugim organima, službama i ustanovama na zahtjev pravnih i fizičkih lica izdato je 1.884uvjerenje.

Inspekcijski nadzor izvršen je kod 873 subjekata, od čega je po osnovu: poreza na nepokretnosti pokrenut postupak inspekcije kod 757 obveznika; prireza porezu na dohodak fizičkih lica pokrenuto 88 kontrola i naknade za korišćenje opštinskih puteva pokrenuto je 28 kontrola.

Uprava nije uspjela da uruči 35.258 rješenja,zbog promjene adrese vlasnika, odnosno korisnika nepokretnosti, zbog promjene ulica i brojeva zgrada, zbog smrti vlasnika nepokretnosti, nesprovedenih ostavinskih postupaka i u tim slučajevima neposjedovanja podataka o nasljednicima tj. korisnicima nepokretnosti i drugih promjena. Manjkavi, nepotpuni i netačni podaci, u vezi sa adresom i prebivalištem poreskih obveznika, koje crpimo od Uprave za katastar i državnu imovinu i Ministarstva unutrašnjih poslova (registar prebivališta) su, između ostalog, razlog navedenog broja neuručenih rješenja. U cilju što efikasnijeg utvrđivanja i naplate lokalnih poreza, veoma je značajna saradnja sa organima koji raspolažu podacima koji mogu koristiti ovoj upravi u obavljanju svojih poslova, kao što su podaci o registrovanim privrednim subjektima, vlasnicima nepokretnosti, njihovom zaposlenju, adresi, matičnom broju, kao i podaci koji se dobijaju od investitora novoizgrađenih objekata o prodatim stanovima, što utiče na kompletiranje baze podataka o poreskim obveznicima.

**DIREKCIJA ZA IMOVINU**

Direkcija za imovinu je u izvještajnoj godini Upravi za nekretnine uputila preko 700 zahtjeva i drugih akata od kojih se veći dio odnosi na sprovođenje postupka eksproprijacije, promjenu upisa ili ispravku podataka, a ostali zahtjevi na parcelaciju, procjenu vrijednosti nepokretnosti, pribavljanje podataka, hronologiju upisa, itd.

U izvještajnom periodu, skladu sa zakonom, pripremljeno je, objavljeno i realizovano ukupno 4 javna poziva za raspolaganje nepokretnom imovinom, uz prethodno pribavljenju saglasnost Vlade Crne Gore za otuđenje nepokretnosti, u skladu sa Zakonom o državnoj imovinu.

U sprovedenim postupcima po javnim pozivima za prodaju građevinskog zemljišta odlučeno je o prodaji 15 urbanističkih parcela.

U 2020.godini gradonačelnik je, po zahtjevu fizičkih i pravnih lica donio ukupno 24 odluke o prenosu prava svojine na građevinskom zemljištu radi dokompletiranja urbanističke parcele, a na osnovu pripremljene dokumentacije i nacrta odluke od strane Direkcije za imovinu. Na osnovu ovih odluka je kod notara zaključeno isto toliko ugovora o prodaji nepokretnosti.

Na propisanom obrascu, podnijeto je ukupno 25 zahtjeva za otkup zemljišta u postupku legalizacije bespravnih objekata.

 Po jednom zahtjevu pozitivno je odlučeno i od strane gradonačelnika donijeta Odluka o prenosu prava svojine na građevinskom zemljištu u postupku legalizacije bespravnog objekta u zahvatu DUP-a „Zabjelo – Zelenika“, dok u ostalim predmetima stranke nijesu dostavile kompletnu dokumentaciju koja je neophodna za odlučivanje. U svim tim slučajevima stranke su obaviještene o dokumentaciji koja je neophodna za raspolaganje građevinskim zemljištem u skladu sa zakonom.

Za potrebe izgradnje infrastrukturnih i dr. objekata od opšteg interesa u izvještajnom periodu, je obrađivano ukupno 102 predmeta koji se odnose na postupak eksproprijacije koji se vodi kod nadležnog organa. Po tom osnovu zaključeno je ukupno 112 sporazuma o naknadi, odnosno donijeto rješenja kojima je utvrđena naknada. Eksproprisano je ukupno 18.236m2 građevinskog zemljišta sa pripadnostima, kao i 1 objekat površine 7m2.

Iz domena nadležnosti ove Direkcije za Skupštinu Glavnog grada su pripremljeni nacrti odluka – ukupno 50 odluka, koje su se odnosile na pribavljanje i raspolaganje imovinom Glavnog grada, a sve u skladu sa programom rada i utvrđenim zadacima.

 Na osnovu sprovedenih postupaka, zaključeno je ukupno 160 ugovora o zakupu, odnosno produženju zakupa zemljišta radi postavljanja montažnih objekata privremenog karaktera.

 U skladu sa ovlašćenjem iz Statuta Glavnog grada, gradonačelnik je donio 17 odluka koje se odnose na ustanovljavanje stvarne službenosti na zemljištu Glavnog grada radi postavljanja elektroinstalacija. Nacrte ovih odluka sa potrebnom dokumentacijom po zahtjevima stranaka pripremila je Direkcija za imovinu. Na osnovu ovih odluka zaključeno je isto toliko ugovora o ustanovljavanju stvarne službenosti.

Ukupno je primljeno 8 zahtjeva za slobodan pristup informacijama i svi zahtjevi su riješeni u zakonskom roku. Usvojeno je 4 zahtjeva, a odbijeno 4 zahtjeva.

**KOMUNALNA POLICIJA**

 U toku 2020. godine, Komunalna policija je sprovodeći aktivnosti komunalnog nadzora u periodu 01. 01. 2020. godine do 31. 12. 2020. godine, izvršila je 73.616 komunalnih i kontrolnih nadzora, izdato je 5.858 prekršajnih naloga, podnešeno 5 zahtjeva za pokretanje prekršajnog postupka.

Izdato je 487 prekršajnih naloga u postupku komunalnog nadzora koji se odnose na postavljanje privremenih objekata montažnog karaktera, u postupku vršenja komunalnog nadzora koji su usmjereni na uređivanje i održavanje zelenih površina je izdato 6 prekršajnih naloga, a u postupku vršenja komunalnog nadzora na sprječavanju vanpijačne prodaje na javnim površinama izdat je 41 prekršajni nalog.

 U dijelu kontrole ispunjavanja uslova za obavljanje auto-taksi prevoza izdato je 57 prekršajnih naloga saglasno odredbama Odluke o auto-taksi prevozu, kao i 1 prekršajna nalog saglasno odredbama Zakona o prevozu u drumskom saobraćaju.

 Sprovedeno je 1707 postupaka za mjerenje graničnih vrijednosti nivoa buke koja potiče iz ugostiteljskih objekata, te izdato 192 prekršajnih naloga i naplaćeno 140.800,00€.

 Izdato je 257 prekršajnih naloga po osnovu kršenja propisanog radnog vremena. Takođe, izdato je 217 prekršajnih naloga po osnovu obezbjeđivanja komunalnog reda i održavanja čistoće u gradu, dok je zbog održavanja komunalnog uređenja grada izdato 16 prekršajnih naloga, a zbog nepoštovanja kućnog reda u stambenim zgradama 19 prekršajnih naloga. Izdato je 36 prekršajnih naloga tokom vršenja komunalnog nadzora na kontroli upravljanja, izgradnje, rekonstrukcija, održavanje, zaštite i razvoja opštinskih i nekategorisanih puteva. Takođe, izdato je 17 prekršajnih naloga u oblasti kontrole uslova i načina držanja kućnih ljubimaca, te postupanja sa napuštenim i izgubljenim životinjama. Izvršena su 172 komunalna nadzora po osnovu eksploatacije i deponovanja rječnih nanosa na vodnom zemljištu, u kojoj oblasti su izdata 4 prekršajna naloga i podnijeto 5 zahtjeva za pokretanje prekršajnog postupka.

 Izdat je 21 prekršajni nalog zbog odbijanja dostavljanja informacija prilikom vršenja komunalnog nadzora i 4.457 prekršajnih naloga zbog parkiranja na zelenim površinama, vanpijačne prodaje, prekopa javnih površina i dr.

 U izvještajnom periodu Komunalna policija je blagovremeno odgovorila na 265 pisanih, 4558 telefonskih i 77 prijava pristiglih preko „Sistema 48”.

 Komunalna policija je sprovela ukupno 125 upravnih postupaka i donijeta su 125 rješenja i to: 53 skraćena upravna postupka i donijeta su 53 rješenja o korišćenju godišnjeg odmora zaposlenima; 6 rješenja o zasnivanju radnog odnosa i 6 rješenja o utvrđivanju zarada zaposlenima; u postupanju po Zakonu o slobodnom pristupu informacijama je donijeto 8 rješenja kojima se odobrava pristup traženoj informaciji, a u skraćenom upravnom postupanju donijeto je 52 rješenja o ocjenjivanju službenika.

U izvještajnom periodu, samostalni savjetnici Sektora za normativno-pravne, tehničko-analitičke i stručne poslove su 2562 puta zastupali Komunalnu policija pred Sudom za prekršaje u Podgorici, u predmetima komunalnih policajaca iz 2019. i 2020. godine. Takođe, u izvještajnom periodu je podnešeno 100 žalbi Višem Sudu za prekršaje u Podgorici, na rješenja Suda za prekršaje u Podgorici, koja su donešena po zahtjevima za sudsko odlučivanje po prekršajnim nalozima komunalnih policajaca.

U sprovođenju mjera za borbu protiv novog koronavirusa, u kontinuitetu se primjenjuju ovlašćenja, u cilju obezbjeđivanja primjene mjera nadležnih organa. Komunalna policija je u izvještajnom periodu sprovela: 9402 komunalnih nadzora u oblasti zabrane rada ugostiteljskih objekata; 6644 kontrole na pružanju asistencije Komunalnoj inspekciji i Turističkoj inspekciji vezano za obavezu nošenja zaštitnih maski na otvorenom i u zatvorenom prostoru i 8511 nadzora gdje su aktivnosti bile usmjerene na obilazak javnih površina: trgova, pijaca, parkova, dječijih igrališta, školskih dvorišta, saobraćajnica i slično, kao i javnih ustanova i privrednih subjekata koji obavljaju djelatnost koja podrazumijeva prisustvo većeg broja lica ( banke, tržni centri, pošte i sl.), zbog obavještavanja i upozoravanja građana na obavezu nošenja zaštitnih maski na otvorenom i u zatvorenom prostoru i držanja fizičke distance od dva metra, u cilju očuvanja života i zdravlja građana.

U istom periodu u oblasti očuvanja života i zdravlja građana, komunalni policajci su podnijeli: 3 krivične prijave protiv lica koja su obavljala ugostiteljsku djelatnost suprotno naredbama; 3 krivične prijave protiv lica koja su obavljala trgovinsku djelatnost u objektima za prodaju cvijeća (cvjećarama), suprotno naredbama;1 krivičnu prijavu protiv lica koje je postupalo suprotno zabrani okupljanja u stambenim objektima lica koja nijesu članovi istog domaćinstva ; 1 krivičnu prijavu protiv lica koje je postupalo suprotno zabrani okupljanja više od jednog lica na javnim površinama i 1 krivičnu prijavu protiv lica koje je obavljalo taksi prevoz suprotno zabranama.

**KOMUNALNA INSPEKCIJA**

U izvještajnom periodu izvršeno je ukupno 12.164 inspekcijskih i kontrolnih nadzora, donijeto je 1.760 rješenja o otklanjanju nepravilnosti, što pokazuje da subjekti nadzora sve češće postupaju po mjerama ukazivanja. Ovim pristupom i načinom otklanjanja utvrđenih nepravilnosti organizacija rada inspekcijskog nadzora i vođenje upravnih postupaka doprinosi ostvarivanju preventivne funkcije u otklanjanju utvrđenih nepravilnosti. Za navedeni izvještajni period karakteristično je da je najveći broj upravnih postupaka pokrenut po službenoj dužnosti i to 1.660, dok su 100 po inicijativama građana.

U cilju okončavanja upravnog postupka u postupku inspekcijskog nadzora inspektori su donijeli 30 obavještenja subjektima nadzora o vremenu i načinu administrativnog izvršenja rješenja.

Subjekti nadzora su prije zakazanog administrativnog izvršenja rješenja u 5 slučajeva dobrovoljno sproveli mjere naređene od strane inspektora, a u 25 slučajeva sprovedeno je prinudno – administrativno izvršenje rješenja preko drugih lica.

Protiv rješenja inspektora, izjavljeno je ukupno 188 žalbi, i to na rješenja inspektora za komunalno – stambenu djelatnost, vode, turizam i ugostiteljstvo 14 žalbi, koje su proslijeđene drugostepenom organu – glavnom administratoru, od kojih je 10 usvojeno a 4 žalbi odbijeno i izjavljeno 174 žalbi na rješenja inspektora za drumski saobraćaj , koje su proslijeđene drugostepenom organu Ministarstvu unutrašnjih poslova.

Na zakonito, pravilno i blagovremeno vođenje upravnog postupka uticalo je dostavljanje potrebne dokumentacije, koje su stranke dostavljale, kao i podaci i obavještenja državnih organa i organa lokalne uprave, radi pravilnog i sveukupnog utvrđivanja konkretnog činjeničnog stanja, što čini osnov pravilnoj primjeni materijalnih propisa.

Rad Komunalne inspekcije, u naznačenom periodu, shodno broju izvršenih inspekcijskih i kontrolnih pregleda, preduzetih upravnih mjera i upravnih radnji i donesenih akata u vršenju inspekcijskog nadzora značajno je doprinijelo većem stepenu održavanja reda u komunalno – stambenoj djelatnosti, oblasti voda, turizma i ugostiteljstva, i drumskom saobraćaju i putevima, štiteći javni interes i interes pravnih i fizičkih lica koji su u skladu sa javnim interesima.

Komunalna inspekcija u izvještajnoj godini je izvršila pojačani nadzor u okviru utvrđenih nadležnosti, koordinirano, u saradnji sa drugim nadležnim organima, u cilju pravilnog sprovođenja zakona i drugih propisa, u cilju otklanjanja nepravilnosti tj. usaglašavanja faktičkog stanja na terenu sa propisima, što je osnov inspekcijskog nadzora i zaštite javnog interesa.

**SLUŽBA ZAŠTITE I SPAŠAVANJA**

U izvještajnoj godini, donijeto je ukupno 849 rješenja.

Protiv prvostepenih rješenja, koje je donio komandir Službe zaštite i spašavanja, podnijeto je 38 žalbi Komisiji za žalbe Vlade Crne Gore koja je odbila sve žalbe.

Imajući u vidu da je u predmetnom periodu donijeto 849 rješenja, a pri činjenici da je izjavljeno 38 žalbi koje je Komisija za žalbe Vlade Crne Gore odbila, ocjenjujemo da je Služba zaštite i spašavanja u izvršavanju funkcije upravnog rješenja postupila po načelima upravnog postupka, posebno u dijelu zakonitosti, efikasnosti i prava stranke na pravnu zaštitu.

Takođe u izvještajnom periodu Služba je izdala 48 uvjerenja i 254 potvrde.

**SLUŽBA ZA OSTVARIVANJE IZVRŠNE FUNKCIJE GRADONAČELNIKA**

U okviru Službe za ostvarivanje izvršne funkcije gradonačelnika u izvještajnom periodu Odjeljenje za pravne poslove i Odjeljenje za saradnju sa civilnim sektorom obavljali su stručne, upravne i druge poslove.

U izvještajnom periodu je po službenoj dužnosti pokrenuto i riješeno 264 postupka.

Služba za ostvarivanje izvršne funkcije gradonačelnika je primila i riješila 45 upravnih predmeta, pokrenutih po zahtjevu stranke.

Kada su u pitanju zahtjevi za slobodan pristup informacijama Služba je primila 23 zahtjeva od kojih je riješila 3 dok je 20 proslijeđeno nadležnim organima i službama.

Uzimajući u obzir sve navedene pokazatelje, može se konstatovati da je izvršavanje funkcije upravnog rješavanja kod ove Službe u 2020. godini, bilo uspješno i na zadovoljavajućem nivou.

**SLUŽBA GLAVNOG GRADSKOG ARHITEKTE**

U periodu od 1. januara do 31. decembra 2020. godine Službi glavnog gradskog arhitekte podnijeto je 212 zahtjeva za davanje saglasnosti na idejna rješenja. Od ukupnog broja primljenih zahtjeva, od strane investitora povučeno je 17 zahtjeva.

Provjerom usaglašenosti idejnih rješenja sa važećom planskom dokumentacijom, izdato je ukupno 157 rješenja o davanju saglasnosti, od čega 122 rješenja bez izjašnjavanja stranke, s obzirom na to da su zahtjevi u cjelosti usvojeni. U ostalim predmetima investitori su postupali po aktu glavnog gradskog arhitekte, dopunjavajući projektnu dokumentaciju u skladu sa zakonskim i podzakonskim aktima, kao i primjedbama glavnog gradskog arhitekte u pogledu oblikovanja i materijalizacije objekata. U zakonski predviđenom roku riješeno je 100 predmeta.

Za 8 predmeta donijeto je rješenje o odbijanju zahtjeva za davanje saglasnosti. Za 3 predmeta podnijeta je žalba drugostepenom organu – Ministarstvu održivog razvoja i turizma, odnosno Ministarstvu ekologije, prostornog planiranja i urbanizma i predmeti su u proceduri u nadležnom Ministarstvu. Za 5 predmeta Služba glavnog gradskog arhitekte našla je da nije nadležna za rješavanje.

Status aktivnih predmeta, koji su u proceduri izdavanja rješenja, odnosno u procesu dopune idejnih rješenja, ima 25 zahtjeva za davanje saglasnosti.

Broj prenijetih predmeta iz 2019. godine iznosio je 36, od čega je 19 završeno donošenjem rješenja o saglasnosti, a 10 donošenjem rješenja o odbijanju. Na jedno rješenje podnijeta je žalba drugostepenom organu i predmet je u proceduri u Ministarstvu. Od strane investitora povučena su 2 zahtjeva, a 5 predmeta je i dalje u proceduri.

Ugovorom o vršenju poslova, zaključenim između Glavnog grada Podgorica i Opštine Kolašin (br. 01-031/19-2585 od 2. aprila 2019. godine), definisano je da glavni gradski arhitekta Glavnog grada Podgorica vrši poslove, za potrebe Opštine Kolašin. Službi glavnog gradskog arhitekte podnijeto je ukupno 36 zahtjeva za izdavanje saglasnosti na idejna rješenja za područje Opštine Kolašin, od čega su od strane investitora povučena 2 zahtjeva. Izdato je ukupno 27 rješenja o davanju saglasnosti. Status aktivnih predmeta, koji su u proceduri izdavanja rješenja, odnosno u procesu dopune idejnih rješenja, imaju 3 zahtjeva za davanje saglasnosti. Za 2 predmeta Služba glavnog gradskog arhitekte našla je da nije nadležna za rješavanje. Izdata su 2 rješenja o odbijanju. U zakonskom roku riješeno je 12 rješenja.

Službi glavnog gradskog arhitekte podnijeto je 111 zahtjeva za izdavanje rješenja, odnosno potvrda o usklađenosti objekta sa smjernicama za usklađivanje spoljnog izgleda iz planskog dokumenta, odnosno smjernicama glavnog gradskog arhitekte, od čega je 9 zahtjeva povučeno od strane vlasnika bespravnog objekta, a izdato je 84 rješenja, od čega je 75 predmeta riješeno u zakonski određenom roku. U proceduri kontrole dokumentacije je 18 predmeta.

Ukupan broj pokrenutih upravnih postupaka po službenoj dužnosti je 22 (8 rješenja o korišćenju dijela godišnjeg odmora, 1 rješenje o obrazovanju komisije za popis pokretnih stvari, 7 rješenja o varijabilnom dijelu zarade, 3 rješenja o raspoređivanju, 3 rješenja o zaradi).

**SLUŽBA ZA JAVNE NABAVKE**

 U 2020.godini, Služba je rješavala u 9 upravnih predmeta, svi po zahtjevu stranke (zahtjevi za slobodan pristup informacijama). Zahtjevi su riješeni u roku, propisanim zakonom. Od navedenog broja predmeta- u 7 je donijeto rješenje i dozvoljen pristup informaciji, te podnosiocu zahtjeva dostavljene tražene informacije, dok je u 2 predmeta, zahtjev proslijeđen organu koji je u posjedu informacije, u skladu sa Zakonom o slobodnom pristupu informacijama. Na rješenja, te donijete upravne akte po zahtjevima, nije bilo žalbi (zbog ćutanja uprave).

**CENTAR ZA INFORMACIONI SISTEM**

 U izvještajnom periodu, u roku je riješeno 89 upravnih predmeta, od čega je 32 pokrenuto po zahtjevu, a u 62 predmeta, postupak je pokrenut i vođen po službenoj dužnosti. Od navedenog broja, u 85 je zahtjev usvojen, dok je1 zahtjev odbijen. Na rješenja nije bilo žalbi. Neriješenih predmeta, uključujući i neriješene iz prethodnih godina, bilo je 2.

**SLUŽBA ZA UNUTRAŠNJU REVIZIJU**

U toku 2020. godine rješavali su u jednom upravnom predmetu po zahtjevu stranke za slobodan pristup informacijama, koji je riješen u roku.

**SLUŽBA ZA ZAJEDNIČKE POSLOVE**

Tokom 2020. godine, kod Službe za zajedničke poslove u radu je bilo 388 upravnih predmeta. U izvještajnom periodu, po službenoj dužnosti, pokrenuta su 174 upravna postupka. Po zahtjevu stranke, pokrenuto je 214 upravnih postupaka. Žalbi nije bilo. Služba za zajedničke poslove je sve postupke vezane za pristup informacijama, riješila u roku.

**SLUŽBA GLAVNOG ADMINISTRATORA**

Služba glavnog administratora je u okviru djelokruga poslova koje vrši vodila drugostepeni upravni postupak, postupala po žalbama na akte organa uprave i službi, postupala po tužbama, pripremala odgovore na tužbe i dostavljala ih sudu, prisustvovala raspravama pred sudom i postupala po drugim podnescima u skladu sa Zakonom o upravnom postupku.

U okviru koordinacije rada organa i službi, pripremani su materijali i akti za Skupštinu Glavnog grada, stručna uputstva i instrukcije o načinu postupanja u vršenju poslova, (dopisa, obavještenja, mišljenja), a pored navedenog postupano je, kako po primjedbama i pritužbama građana Glavnog grada, tako i zaposlenih u organima lokalne uprave i službama.

U izvještajnom periodu glavni administrator je rješavao u upravnim predmetima, i to: u predmetima u kojima se poništavaju prvostepena rješenja 342; predmetima u kojima je žalba odbijena kao neosnovana 350.

U izvještajnom periodu glavnom administratoru podnijeto je 164 neposredne žalbe, koje su proslijeđene prvostepenom organu u skladu sa zakonom.

Rješavajući po tužbama protiv rješenja glavnog administratora, Upravni sud Crne Gore je donio 814 odluka. U 87 predmeta, tužba se odbija, u 151 predmetu, tužba se usvaja, dok je rješenjem postupak obustavljen u 576 predmeta.

Ukupno završenih predmeta u 2020.godine- 1506.

Vrhovni sud je u 56 predmeta odbio zahtjev za vanredno preispitivanje sudske odluke, a u 4 predmeta iste je usvojio.

Radni odnosi-Shodno novom Pravilniku o unutrašnjoj organizaciji i sistematizaciji Službe glavnog administratora Glavnog grada broj: 03-019/20-249 od 15.04.2020.godine, donijeta su: rješenja o raspoređivanju- 7; rješenja o stavljanju na raspolaganje- 1; rješenje o prestanku mandata pomoćnici glavnog administratora; rješenje o imenovanju v.d. pomoćnika glavnog administratora; rješenje o postavljenju pomoćnika glavnog administratora. Na rješenja nije bilo žalbi.

Za sve zaposlene u Službi, koji su stekli pravo na korišćenje godišnjeg odmora, donijeta su rješenja o korišćenju godišnjeg odmora za 2020. godinu, u skladu sa Planom korišćenja godišnjih odmora - ukupno 5, na koja nije bilo žalbi.

U zakonom predviđenom roku izvršeno je ocjenjivanje rada službenika i na rješenja o ocjeni nije bilo prigovora ni žalbi.

U funkciji koordiniranja rada organa uprave Glavnog grada kao i davanja stručnih uputstava i instrukcija o načinu postupanja u vršenju poslova, glavni administrator je uputio više od 500 akata (dopisa, obavještenja, mišljenja), a pored navedenog postupao je, kako po primjedbama i pritužbama građana Glavnog grada, tako i zaposlenih u organima lokalne uprave i službama.

Glavni administrator je dao 25 mišljenja na pravilnike o unutrašnjoj organizaciji i sistematizaciji radnih mjesta organa uprave i službi Glavnog grada koji su dostavljeni u 2020. godini, te po nalogu gradonačelnika razmatrao i pravilnike privrednih društava i javnih ustanova.

U izvještajnom periodu donijeto je - pripremljeno 32 akta (obavještenja podnosiocu i dostava - prosljeđivanje nadležnom organu) u odnosu na zahtjeve za slobodan pristup informacijama. Akti su donijeti u roku, propisanom zakonom i na iste nije bilo izjavljenih žalbi. Ažuriran je Vodič za slobodan pristup informacijama Službe i na sajtu Glavnog grada objavljeni akti Službe, u skladu sa obavezama, utvrđenim Zakonom o slobodnom pristupu informacijama.

Izrada planova i programa iz djelokruga službe-Donijet je Plan integriteta Glavnog grada za period 2021-2022. godine, koji se zasniva na identifikaciji mogućih rizičnih oblasti i rizičnih radnih mjesta kao i utvrđivanju vrste rizika koji mogu narušiti integritet Glavnog grada. Plan integriteta sadrži mjere koje se odnose na sve organe i službe Glavnog grada i glavni administrator kao menadžer integriteta stara se o njegovoj implementaciji. Plan je u roku, propisanom zakonom, dostavljen Agenciji za sprječavanje korupcije.

Izrađen je kadrovski plan za Službu glavnog administratora; izmjene kadrovskog plana; godišnji finanijski plan, kvartalni planovi potrošnje i plan javnih nabavki za Službu glavnog administratora; Registar rizika iz nadležnosti Službe glavnog administratora; Upitnik za procjenu efikasnosti i efektivnosti postojećeg Plana integriteta Glavnog grada, izradu novog Plana integriteta za Glavni grad Podgoricu (2021-2022.godinu); pripremani su i drugi izvještaji u skladu sa zakonom.

Po nalogu gradonačelnika pripremani su brojni akti iz normativne oblasti, prijedlozi odluka, rješenja, ugovora, memoranduma, dopisa, te su sprovođene aktivnosti koje se odnose na realizaciju podrške preduzetništvu, realizaciju studentske prakse itd.

U izvještajnom periodu glavni administrator je nastojao da obezbijedi efikasno i ekonomično izvršavanje poslova.

Radi postizanja većeg stepena efikasnosti u radu i ostvarivanja bolje koordinacije rada organa uprave i službi Glavnog grada ostvarivana je redovna komunikacija sa njihovim starješinama i po potrebi održavani tematski radni sastanci, prije svega u vezi međuresorskih aktivnosti i primjene novodonesenih propisa.

U pogledu poslova drugostepenog organa u upravnim stvarima, tokom 2020. godine, završen je značajan broj predmeta i pored nedovoljnog broja izvršilaca (1) koji su radili na ovim poslovima.

Ažurnost u postupanju i radu, ujednačeno postupanje uz poštovanje prava i pravnih interesa stranaka biće prioritet u radu Službe Glavnog administratora i u narednoj godini.

**IV NAČIN I USLOVI OSTVARIVANJA PRAVA GRAĐANA PRED ORGANIMA UPRAVE**

Članom 13 Ustava Crne Gore propisano je da se u lokalnoj samoupravi odlučuje neposredno i preko slobodno izabranih predstavnika, te da pravo na lokalnu samoupravu obuhvata pravo građana i organa lokalne samouprave da uređuju i upravljaju određenim javnim i drugim poslovima, na osnovu sopstvene odgovornosti i u interesu lokalnog stanovništva.

Odredbama iz brojnih propisa utiče se na položaj građana i ostvarivanje njihovih prava pred organima lokalne uprave, kojima su utvrđene brojne obaveze organa uprave u cilju ostvarivanja prava, obaveza i pravnih interesa lokalnog stanovništva na zakonit i efikasan način.

Standardi postupanja i ponašanja zaposlenih u Glavnom gradu definisani su propisima, koji su u funkciji efikasnijeg ostvarivanja prava i interesa građana. To se odnosi na rad u smjenama kod pojedinih organa uprave radi prilagođavanja radnog vremena potrebama građana, obaveza postavljanja knjige žalbi, kutija primjedbi, predloga i sugestija na vidnim mjestima, utvrđivanja vremena prijema stranaka kod starješina organa uprave i sl.

Strankama su na raspolaganju tipski obrasci zahtjeva za pokretanje upravnih postupaka koji sadrže pregled potrebnih dokaza. Centar za informacioni sistem je pripremio Vodič kroz administraciju (knjiga obrazaca) i može se naći na internet stranici Glavnog grada. Obrasci se objavljuju i na sajtu organa koji rješavaju u upravnom postupku, a sadrže i ostale servisne infomacije i uputstva (administrativna taksa, broj žiro računa i sl.) koji doprinose efikasnosti postupka.

**V ZAKLJUČAK**

 Glavni grad je u izvještajnom periodu od ukupnog broja prvostepenih upravnih postupaka koji se vode po zahtjevu stranke i službenoj dužnosti riješio 130.027 upravnih predmeta. Posebno napominjemo da je od riješenih predmeta, 117.415 upravna postupka riješeno u zakonom propisanom roku, što iznosi 91 %. Na osnovu ovih podataka može se zaključiti da su organi uprave i službe efikasni u upravnim postupcima. Ostvareni rezultati u upravnom rješavanju potvrđuju primjenu uspostavljenih osnovnih načela i pravila upravnog postupka.

Kao u ranijim godinama i u 2020. godini bio je prisutan problem dostavljanja rješenja kojima je Uprava lokalnih javnih prihoda utvrdila porez na nepokretnosti (nije uručeno 35.258 rješenja. Pored toga, u izvještajnom periodu opet se pojavio problem u rješavanju upravnih predmeta iz nadležnosti Sekretarijata za planiranje prostora i održivi razvoj, a koji se odnosi na postupak legalizacije bespravnih objekata (u 2021. godinu prenosi se 12.348 zahtjeva po ovim predmetima, koji su ostali neriješeni jer umnogome zavise od donošenja Plana generalne regulacije Crne Gore) Razlozi za isto su objektivne prirode i navedeni su u izvještaju u dijelu koji se odnosi na ove organe.

U cilju unapređenja postojećeg stanja upravnog rješavanja u narednom periodu potrebno je: izvršiti popunu svih upražnjenih radnih mjesta lokalnih službenika koji rade na poslovima upravnog rješavanja vodeći računa o Planu optimizacije javne uprave; nastaviti obuku lokalnih službenika koji rade na upravnom rješavanju kako bi se postigao što veći nivo kompetencija za zakonito i efikasno upravno rješavanje; u skladu sa finansijskim mogućnostima nastaviti kadrovsko jačanje Uprave lokalnih javnih prihoda za vođenje upravnih postupaka po službenoj dužnosti; insistirati na odgovornosti lokalnih službenika za nesavjesno, neblagovremeno i nemarno vršenje upravnih poslova.